Meisies mag ook nou ‘Boy Scouts’ wordBoy Scouts en Cub Scouts (29 Mei 2017) Foto: Jake May/The Flint Journal – Mlive.com via AP Ná ŉ eeulange tradisie het die Boy Scouts van Amerika vandeesweek aangekondig dat meisies ook van volgende jaar in dié program toegelaat sal word. Die BSA het Woensdag in ŉ verklaring op sy webwerf gesê meisies kan van 2018 by die Cub Scouts-program aansluit. Die besluit word egter aan bestaande spanne oorgelaat om te besluit of hulle net seuns wil bly, of hulle seuns en dogters gaan toelaat en of hulle slegs meisies gaan toelaat. Kleiner Cub Scout-spanne, van slegs ses tot agt kinders, sal slegs óf seuns óf dogters toelaat. “Hierdie unieke benadering laat die organisasie toe om die integriteit van die enkelgeslag-model te behou, terwyl die behoeftes van vandag se families ook aangespreek word,” het die BSA gesê. Die BSA is een van die grootste jeugorganisasies in Amerika met meer as 2,4 miljoen deelnemers en nagenoeg 1 miljoen volwasse vrywilligers. Die organisasie is in 1910 gestig en meer as 110 miljoen Amerikaners het sedertdien aan dié program deelgeneem. Die doel van die BSA is om die jeug op te lei in verantwoordelike burgerskap, karakterontwikkeling en selfstandigheid deur verskeie buitemuurse aktiwiteite, opleidingsprogramme en selfs loopbaangerigte programme in samewerking met gemeenskapsorganisasies. Die BSA wil geloofwaardigheid, goeie burgerskap en natuurlewe-vaardighede oordra. Die besluit kom ná die organisasie al jare lank versoeke ontvang om meisies toe te laat. Die Girl Scouts van Amerika het nog nie reageer ná die BSA se verklaring Woensdag gepubliseer is nie.